Source: http://pecsiplusz.hu/hirek/helyi-hirek/elkezdodott-a-pecsi-egyetemista-tamadojanak-pere
Timestamp: 2017-12-12 10:03:24
Document Index: 60779

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Elkezdődött a pécsi egyetemista támadójának pere
2013. október 2., szerda 19:00
Kaposvár, 2013. október 2. - A nyilvánosság kizárásával szerdán megkezdődött az április 5-én megtámadott pécsi egyetemista lány támadójának pere a Kaposvári Járásbíróságon. Zárt tárgyalást rendeltek el.
Tarr József tanácsvezető bíró - helyt adva a sértetti képviselő írásban benyújtott és a bíróság előtt szóban is megerősített indítványának -, elmondta: az eljárás során olyan tények kerülnek a bíróság elé, amelyek nagymértékben sértik az emberi méltóságot, ezért "erkölcsi okokból" rendelt el zárt tárgyalást.
Az ügyészség erőszakos közösüléssel, kifosztással, súlyos testi sértéssel és személyi szabadság megsértésével vádolta meg a 23 éves Ny. Zoltánt.
Az ügy sértettje - egy 20 éves pécsi egyetemista lány - nem jelent meg a tárgyaláson. A tanácsvezető bíró közlése szerint a sértett távolmaradását írásban előzetesen jelezte jogi képviselője.
A két napra kitűzött tárgyalás első napján a bíróság a jelenleg előzetes letartóztatásban lévő vádlottat és tanúkat hallgat meg, a második napra tanúk mellett szakértőket is beidézett.
Vadócz Attila, a Kaposvári Törvényszék szóvivője a zárt tárgyalás megkezdése után a több mint 20 újságírónak, illetve operatőrnek elmondta: a két tárgyalási napon 8-10 tanút és több szakértőt is meghallgat a bíróság, Határozatot azonban nagy valószínűséggel még nem hoz.
A szóvivő nem tudta megmondani, hogy a végig zárt tárgyalás mikor folytatódik, azt viszont jelezte, hogy az ítélethirdetés nyilvános lesz, kivéve az indoklásnak azon részét, amely miatt a bíróság elrendelte a zárt tárgyalást.
Az MTI korában beszámolt arról, hogy az április 5-én megtámadott egyetemista apja közleményt adott ki, amelyből kiderült, hogy lányát, aki a barátaival szórakozott egy egyetemi rendezvényen, majd onnan gyalog indult haza hajnalban, az utcán támadás érte. Lánya személyes kérését tiszteletben tartva az apa arról is tájékoztatott, hogy a család akkor először és utoljára nyilatkozott a témáról, egyben kérte, hogy a média tanúsítson önmérsékletet.
A rendőrség és a Terrorelhárítási Központ nagy erőkkel kereste a támadót, aki kilenc nappal a történtek után maga jelentkezett a rendőrségen, ahol őrizetbe vették, majd a bíróság előzetes letartóztatásba helyezte. A támadó büntetett előéletű.
A büntetőügyet azért tárgyalják Kaposváron, mert a megtámadott lány édesanyja a Pécsi Törvényszéken bíró, emiatt a Pécsi Járásbíróság elfogultságot jelentett be. Az ügy tárgyalására a Pécsi Táblabíróság jelölte ki a Kaposvári Járásbíróságot. Amennyiben az első fokon meghozott határozat nem lesz jogerős, a Kaposvári Törvényszék hoz jogerős ítéletet.
» Kirabolták a Bazilikát!
Pénteken délelőtt jelentették be a rendőrségre, hogy értékes műkincseket loptak el a Pécsi Székesegyház egyik kápolnájából. A nyomozás ismeretlen tettes ellen indult, s egyelőre nem érkezett hír arról, hogy a tolvajok vagy az ellopott tárgyak megkerültek volna.